Universis presentes litteras inspecturis, Odo miseratione divina Bisuntinensis ecclesie minister humilis, salutem in Domino. Noverit universitas vestra, quod super discordia seu contentione que vertitur inter venerabilem patrem et abbatem Cluniacensem et conventum suum Cluniacensem ex una parte, et nos et decanum ac capitulum Bisuntinense ex altera, super subjectione monasterii Balmensis, nostre dyocesis, quam ipsi dicunt ad se pleno jure pertinere, nobis asserentibus ex adverso dictum monasterium Balmense esse subjectum sedi et ecclesie Bisuntinensi et subjectionem dicti monasterii Balmensis ad nos et ecclesiam nostram Bisuntinensem pleno jure pertinere. Nos, mediantibus bonis viris, in viros venerabilem dominum Henricum cantorem et magistrum Richardum, archidiaconum de Luxovio, canonicos Bisuntinenses et in religiosos priorem Sancti Marcelli Cabilionensis ac venerabilem virum magistrum Bartholomeum de Boscho, archidiaconum Brissye in ecclesia Cabilonensi, compromittimus nomine nostro et ecclesie nostre Bisuntinensis, tamquam in arbitros seu amicabiles compositores, promittentes bona fide et in verbo sacerdotii dictam sententiam, ordinationem seu amicabilem compositionem, quod vel quas ordinaverint, dixerint vel diffinierint, vel arbitrati fuerint infra instans festum Omnium Sanctorum, potestate eorum ultra dictum terminum minime ditractura, tenere bona fide et inviolabiliter observare. In cujus rei testimonium presentibus litteris sigillum nostrum duximus apponendum. Datum Belne, nonis octobris, anno Domini Mº CCº sexagesimo nono.